**ПРАВИЛНИК**

**О УПИСУ УЧЕНИКА**

**У ПРОДУЖЕНИ БОРАВАК**

**ОШ „ЗМАЈ ЈОВА ЈОВАНОВИЋ“**

На основу члана 119. став 1. тачка 1. Закона о основама система образовања и васпитања („Сл гласник РС“, бр. 88/17, 27/18 – др. закон, 10/19, 6/20, 129/21), члана 83. став 1. тачка 1. Статута OШ "Змај Јова Јовановић“ из Београда (дел.бр. 216 од 30.3.2022. године) и Правилника о ближим условима организовања целодневне наставе и продуженог боравка („Сл гласник РС“ 77/2014), а у складу са Стручним упутством о формирању одељења и начину финансирања у основим и средњим школама за школску 2023/24 годину (Број: 601-00-00034/2023-14 од 23.6.2023. године) Школски одбор ОШ „Змај Јова Јовановић“, Београд, на седници одржаној дана 14.9.2023. године доноси

**ПРАВИЛНИК**

**О УПИСУ УЧЕНИКА У ПРОДУЖЕНИ БОРАВАК ОШ „ЗМАЈ ЈОВА ЈОВАНОВИЋ“**

# I ОПШТЕ ОДРЕДБЕ

## ПРЕДМЕТ РЕГУЛИСАЊА

**Члан 1**

Правилником о упису ученика у продужени боравак (у даљем тексту: Правилник) уређују се услови и начин уписa ученика у продужени боравак ОШ „Змај Јова Јовановић“, Мештровићева 19, Београд (у даљем тексту: OШ “Змај Јова Јовановић“).

**Члан 2**

Продужени боравак је посебан облик образовно-васпитног рада са ученицима који се реализује у школи после или пре часова редовне наставе и у оквиру кога ученици имају самосталан рад и низ различитих облика слободних активности и један оброк.

Термини изражени у Правилнику у граматичком мушком роду подразумевају природни мушки и женски род лица на које се односе.

Члан 3

Упис ученика у продужени боравак врши се у складу са бројем места прописаних законским и подзаконским aктима.

Група продуженог боравка за ученике првог разреда и другог разреда (хомогена група), односно првог и другог разреда (хетерогена група), има најмање 25 а највише 30, односно 33 ученика.

У ОШ „Змај Јова Јовановић“ организује се продужени боравак за ученике првог разреда у 2 групе и другог разреда у 2 групе, као и трећег и четвртог разреда у 2 хетерогене групе.

Члан 4

Радно време продуженог боравка је од **07,00 часова до 17,30 часова**, радним данима.

Исхрана у продуженом боравку се организује испоруком готових јела – ужине и ручка, о чему се родитељи посебно изјашњавају у оквиру уговора о коришћењу продуженог боравка. Обавезно је коришћење бар једног оброка (по избору).

Цене ужине и ручка формирају се након спроведене јавне набавке и представљају саставни део уговора о коришћењу продуженог боравка.

# II ПОСЕБНЕ ОДРЕДБЕ

## УСЛОВИ И РОКОВИ ЗА УПИС УЧЕНИКА У ПРОДУЖЕНИ БОРАВАК

Члан 5

Пријем пријава за упис ученика првог разреда у продужени боравак врши се од **01. априла до 31. маја текуће школске године за наредну школску годину.**

**Члан 6**

Предност приликом уписа ће, следећим редоследом, имати:

* Ученици – деца без родитељског старања
* Ученици – деца запослених самохраних родитеља
* Ученици чија су запослена оба родитеља
* Ученици – деца незапослених самохраних родитеља
* Ученици којима је запослен само један родитељ (уколико се о детету старају оба родитеља)

Под самохраним родитељима, у смислу став 1. тачка 2. и 4. овог члана, подразумева се да је други родитељ непознат, преминуо, потпуно лишен родитељског права или је дете судским решењем/пресудом додељен једном родитељу на самостално старање.

## ДОКУМЕНТА ПОТРЕБНА ЗА ПРИЈАВУ ЗА УПИС УЧЕНИКА У ПРОДУЖЕНИ БОРАВАК

**Члан 7**

Пријава за упис ученика у продужени боравак обавезно мора да садржи:

1. Потписану пријаву родитеља/законског заступника (образац школе),*ученика првог о другог разреда*, са основним подацима ученика (име и презиме, разред) и родитеља (име и презиме, контакт подаци), разлозима за упис у продужени боравак и осталим подацима који могу бити релевантни за одлучивање о упису;
2. Потписану молбу са пријавом родитеља/законског заступника *ученика трећег и четвртог разреда* ( са основним подацима ученика и родитеља;
3. Образац МА послодавца о радном ангажовању оба родитеља/законског заступника (пријава на обавезно осигурање) или уверење из ПИО о пријави на осигурање (листинг);
4. Уколико родитељ самостално врши родитељско право, потребно је да уз потврду о запослењу достави и копију акта којим ту чињеницу потврђује:

- правоснажна судска пресуда или решење о самосталном вршењу родитељског права

- извод из матичне књиге рођених за децу неутврђеног очинства

- извод из матичне књиге умрлих за другог родитеља или решење надлежног органа о проглашењу несталог лица за умрло.

## ОДЛУЧИВАЊЕ О ПОДНЕТИМ ПРИЈАВАМА ЗА УПИС УЧЕНИКА У ПРОДУЖЕНИ БОРАВАК

Члан 8

Директор Школе решењем именује трочлану комисију која утврђује испуњеност услова и потпуност поднесене документације.

Комисија из претходног става саставља предлог ранг листе према редоследу пријема молби, које испуњавају прописане услове и садрже потпуну документацију, a у складу са чланом 6. овог Правилника. Редослед молби биће евидентиран кроз посебан деловодник.

На основу предлога комисије, директор доноси одлуку о пријему ученика у продужени боравак, у складу са Правилником и прописаним бројем слободних места.

Члан 9

Одлука о упису ученика у продужени боравак се доноси 1.9. текуће школске године и иста ће бити објављена на огласној табли школе.

Одлука из претходног става обавезно садржи списак ученика којима је одобрен упис.

**Члан 10**

Са родитељима ученика којима је одобрен упис у продужени боравак ће бити потписан уговор о коришћењу продуженог боравка на почетку школске године.

Уколико неко од родитеља ученика одустане од коришћења продуженог боравка или раскине уговор, одобриће се упис наредној пристиглој пријави, а у складу са чланом 6. овог Правилника.

Молба за упис у продужени боравак неће бити одобрена, без обзира на датум пријема, уколико родитељ има дуговања за трошкове исхране у продуженом боравку из претходне године.

Уколико родитељ нередовно измирује дуговања за трошкове исхране у продуженом боравку највише два месеца у континуитету, уговор ће бити отказан.

### III ПРЕЛАЗНЕ И ЗАВРШНЕ ОДРЕДБЕ

**Члан 11**

За сва питања која нису регулисана овим Правилником примењиваће се важећи законски и подзаконски акти.

**Члан 12**

Овај Правилник ступа на снагу одмах по објављивању на огласној табли школе.

ПРЕДСЕДНИК

ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_

Дејан Бељаковић

Правилник о упису ученика у продужени боравак ОШ „Змај Јова Јовановић“, објављен је на огласној табли Школе дана 14.09.2023. године.